
 Am trăit, ca într-un vis, un sfert de secol de speranţe neîmplinite. Când s-au dus 
anii? Suntem şi mai săraci şi un pic mai bătrâni… Statul este bolnav, iar 
economia, câtă a mai rămas, este din nou în recesiune; firmele dau faliment cu 
miile pe semestru, investiţiile scad vertiginos, capitalismul autohton are, cum 
se spune într-un film, o „reţetă secretă”, originală, dar pierzătoare, la fel ca 
democraţia. România nu este, cum ne-am fi aşteptat, „tigrul” economic al 
Europei Centrale şi de Est. Cine ne-a pus beţe în roate? Nu căutaţi răspunsuri 
pe Google. Cauza e aici, la noi, în perfidia cu care ne-au dirijat politicienii 
români. Niciodată, în istorie, clasa politică românească n-a fost mai ruptă de 
popor şi mai puţin iubitoare de ţară. Un fost ministru secretar de stat, 
neimplicat politic, actualmente director la Institutul de Economie al Academiei 
Române, Constantin Ciutacu, are curajul să pună degetul pe multe dintre rănile 
care ne dor de 25 de ani. 
„În 1989, infrastructura industrială situa România în primele 10 ţări din 
Europa” 
Mulţi au uitat, alţii n-au ştiut niciodată… Cum stătea România, din punctul de 
vedere al integrării economice cu ţările dezvoltate, în 1989? 
În 1989, infrastructura industrială situa România în primele 10 ţări din Europa. 
Exista platforma Pipera, creată de francezi, unde se construiau calculatoare. 
Autocamioanele şi autobuzele fabricate la Braşov şi Bucureşti erau patente 
germane. Avioanele Rombac erau cumpărate de la englezi. Locomotivele de la 
Electroputere Craiova erau patent elveţian. La Reşiţa se fabricau motoare de 
vapoare după licenţa Renk din Germania. Centrala nucleară de la Cernavodă 
provenea din Canada. Putem spune, şi nu suntem nostalgici, că începusem să 
ne integrăm acceptabil cu economiile mari ale lumii. România era a treia ţară 
din lume, după SUA şi Japonia, care fabrica anvelope gigant pentru 
autobasculante de peste 110 tone. Doar două ţări din lume făceau şuruburi cu 
bile: România şi Japonia. Acestea se foloseau în industria nucleară şi 
aerospaţială. 
În 1990, Petre Roman a afirmat că industria românească era un „morman de 
fiare vechi”. Ce am avut şi ce am pierdut în ultimii 25 de ani, domnule ministru?  
A fost cea mai nefericită declaraţie de politician de după 1989, care ne 
urmăreşte până azi. Referindu-se la industrie, că e de dat la fier vechi, fostul 
prim-ministru dorea să spună lumii că întreaga economie a României 
comuniste nu merita doi bani. Ale cui interese le-a servit această etichetă? 
Rămâne o pagină de istorie. Ca să combatem această viziune, cităm date 
statistice la întâmplare, din diferite domenii: România producea 14 milioane de 
tone de oţel în 1985; azi, doar 3 milioane. Producea 400.000 tone de aluminiu 
în anul 2000, o prelungire surprinzătoare a succesului din timpul dictaturii. Azi 
produce pe jumătate. Eram recunoscuţi ca buni constructori de motoare 
electrice şi produceam, în 1980, 19 milioane de kilowaţi, faţă de 700.000 
kilowaţi, cât producem în prezent. Ieşeau pe poarta fabricilor 1.600 de 
excavatoare în 1980; niciunul azi. Ieşeau 71.000 de tractoare; niciunul azi (am 
construit fabrici de tractoare în Egipt şi Iran, care funcţionează şi acum, în timp 
ce în România au murit). Fabricam 600 de vagoane de pasageri pe an în 1984; 
azi, niciunul. Cât despre vagoanele de marfă, construiam 14.000 de bucăţi pe 
an; azi, abia 800 (cel puţin 100.000 vagoane de marfă au fost tăiate şi vândute 
la fier vechi în ultimii ani). În fine, produceam 144 de nave de tonaje diferite; 
azi, după cum se ştie, nu mai producem niciuna. Sticlăria e prăbuşită. Săpunul a 
dispărut (Palmolive a plecat). De altfel, potrivit statisticii oficiale, după anul 
2000, au fost exportate 50 de milioane de tone de „fier vechi”, „deşeuri” de 
cupru, aluminiu şi alte neferoase, în valoare de peste 10 miliarde de euro! Am 
exportat lemn brut în valoare de peste 8 miliarde de euro, şi alte produse brute 
(cereale, fructe, animale vii etc.) în valoare de alte 5 miliarde de euro! 
Prelucrarea acestora în România ar fi însemnat crearea a milioane de locuri de 
muncă! 
„Practic, întreaga economie naţională a fost oferită fără nici o logică şi fără a 
se spune cel puţin că este cadou sau pradă de război” 
Ameţitoare cifre… Cum stau lucrurile în domeniul petrolului? 
Iată situaţia la zi în domeniul petrolului: România producea 13 milioane de tone 
de petrol în 1970, şi numai… 6 milioane azi. Suspect. Cineva nu raportează 
corect. Nu am nici o încredere în această cifră, atât timp cât nu ştiu dacă toate 
sondele au contoar. Au contoar, domnilor? Trebuie să plătească redevenţe la 
tona de ţiţei brut, dar dacă scoţi 8-10 milioane de tone şi raportezi numai 6? Cu 
cât păgubeşti statul? Petrolul se scoate mult şi se rafinează în alte ţări. De aici, 
deduceţi consecinţele. Înainte de 1989, produceam 8,5 milioane de tone de 
motorină, şi mai producem doar 2 milioane. Produceam 10 milioane de tone de 
păcură. Nu mai producem nimic. Produceam 500.000 de tone de uleiuri 
minerale. Azi, nimic. Pe de altă parte, aţi observat că nici distribuţia gazelor nu 
mai este a noastră. Cine măsoară producţia? Cine măsoară distribuţia? 
După 1990 s-a schimbat, deci, peisajul industrial. S-a creat o falie între marea şi 
mica industrie. De ce s-a întâmplat acest fenomen? 
Au venit „sfaturi” de la competitorii nostri europeni: faceţi IMM-uri, 
întreprinderi mici şi mijlocii, daţi afară muncitorii din marile uzine, închideţi 
mamuţii industriali. Produceţi kit-uri, componente, nu produse integrale. Faceţi 
cabluri, radiatoare, sisteme de frânare şi anvelope, nu locomotive şi tractoare. 
Parcă intenţionat, nu a existat o viziune politică de dezvoltare, ci doar una 
pentru distrugere; guvernanţii şi-au îndeplinit misiunea cu exces de zel. Nu mă 
poate convinge nimeni pe mine că nu a fost totul pe bază de program, o teorie 
a conspiraţiei. UE a fost creată pe baza comunităţii economice a Cărbunelui şi 
Oţelului. Deci, România nu putea să intre în grila europeană cu industria 
siderurgică de 14 milioane tone de oţel. A trebuit lichidată şi ca un „bonus” 
pentru admiterea în UE. 
Care au fost primele mari greşeli istorice ale politicienilor, în urma cărora s-a 
dat startul la jaful naţional? 
Prima a fost restituirea „părţilor sociale” – o privatizare pe bani adevăraţi, 
începută surprinzător de Ceauşescu. FSN-ul a restituit aceşti bani pentru a 
cumpăra bunăvoinţa oamenilor, chiar cu banii lor! Această măsură anti-
economică, din cauza căreia fabricile şi uzinele au rămas fără capital lichid, a 
condus, de fapt, la excluderea cetăţenilor de la un drept de proprietate plătit cu 
munca lor; a fost o re-naţionalizare a unei părţi a capitalului social, destinată 
ulterior şi cedării controlului economiei către interese de grup, mai ales străine. 
A doua mare eroare a fost privatizarea „de masă”, fără proceduri şi fără reguli 
de protecţie a acţionarilor minoritari; viitoarele certificate de acţionar au fost 
cumpărate pe nimic de cei care ştiau ce va urma. Atunci s-a spus că se 
privatizează numai 30% din capitalul societăţilor comerciale, lăsându-se de 
înţeles că vor mai primi şi restul de 70% în viitor, care viitor nu a sosit încă nici 
în anul 2014! S-a anunţat totodată că sectoarele strategice nu se vor privatiza. 
Dar au venit pe urmă FMI, Banca Mondială şi societăţile externe de 
consultanţă, care au dictat, şi guvernele au promovat, controlul total, fără 
luptă, şi fără niciun câştig, asupra întregii economii. Practic, economia naţională 
a fost oferită fără nici o logică şi fără a se spune cel puţin că este cadou sau 
pradă de război, celor care, chipurile, au făcut lobby pentru integrarea 
României în Uniunea Europeană. 
„«Veniţi în România, că vă garantăm sclavia pe bani puţini şi vă menţineţi 
competitivitatea». Acesta a fost, în esenţă, programul de guvernare al 
ultimilor 25 de ani” 
Vă rog să continuaţi descrierea peisajului economic românesc de azi, la 25 de 
ani de la răsturnarea „dictaturii de dezvoltare”. 
A dispărut întreg sectorul industriei de textile, confecţii, tricotaje (filaturi, 
ţesătorii, fabrici de stofă şi postavuri, întreprinderi de pielărie şi încălţăminte, 
toate concepute într-un sistem integrat); a fost închis sectorul agroalimentar 
(36 fabrici de zahăr, fabricile de ulei, de preparate din carne, de lapte şi 
produse lactate, zeci de fabrici de nutreţuri combinate etc.); nu mai sunt 
majoritatea fabricilor din industria lemnului şi mobilei, din industria cimentului, 
a lacurilor şi vopselelor, a medicamentelor, din sectorul construcţiilor de 
maşini, al exploatărilor miniere de feroase şi neferoase, de cărbune etc.; s-au 
desfiinţat întreprinderile agricole de stat şi cele de mecanizare a agriculturii, 
staţiunile de cercetări agricole şi, în general, marea majoritate a institutelor de 
cercetare-proiectare; au dispărut industria electronică, electrotehnică, de 
mecanică fină, optică, automatizări etc. Baza naţională de soiuri de plante şi 
rase de animale a fost pulverizată. România nu mai are astăzi un pachet 
naţional de seminţe, soiuri, hibrizi, de culturi cerealiere, plante tehnice, legume 
etc. A fost distrus aproape în totalitate sistemul de irigaţii, construit prin 
îndatorarea dureroasă de la Banca Mondială, pentru a cărei plată românii au 
contribuit zeci de ani; au fost abandonate programele de combatere a eroziunii 
solului, de îndiguiri şi desecări, dar şi cele de irigaţii în curs (canalul Siret-
Dunăre sau Bucureşti-Dunăre). Întreaga economie naţională a fost pur şi simplu 
pulverizată şi lăsată fără nicio logică structurală. 
Care sunt consecinţele asupra populaţiei, derivate din acest peisaj apocaliptic, 
desprins parcă dintr-un film SF cu „terminatori”? 
Treptat, România s-a transformat într-un paradis al multinaţionalelor care 
controlează industria, agricultura, transporturile, construcţiile, comerţul, 
sectorul financiar-bancar etc. şi care îşi promovează reglementări legale în 
interes propriu. Românilor le-au rămas întreprinderile mici şi mijlocii – de fapt, 
microîntreprinderile; dintre cele aproximativ 500.000 înregistrate, peste 
200.000 nu au niciun angajat! Românii au astăzi libertatea să se ocupe de 
economia şi afacerile de subzistenţă; astăzi, avem şi industrie de subzistenţă, 
nu doar agricultură; şi construcţii şi transporturi şi alte servicii de subzistenţă, 
pretinzând că acţionăm pentru dezvoltare inteligentă, inovativă şi durabilă. 
Nimic nu este mai durabil decât subzistenţa, aceasta este strategia noastră 
naţională, după ce am făcut praf marile companii. Brandul României este 
subzistenţa, atât în interiorul ţării, cât şi pe celelalte pieţe ale muncii unde 
lucrează cetăţenii români. Nici după 25 de ani, clasa politică, veritabil 
detaşament al legiunii străine, terminatorul României moderne, nu a realizat 
importanţa unei reglementări prin care salariaţii să-şi investească o parte din 
salariu în compania proprie. Întreaga economie putea fi salvată prin 
participarea financiară a salariaţilor, printr-o reglementare prin care salariile 
reinvestite să fie scutite de impozite şi contribuţii. 
A existat, în toţi aceşti ani, un fir roşu care să lege cele 13 guverne ce s-au 
perindat pe la Palatul Victoria, de un proiect minimal, coerent de dezvoltare?  
Fireşte că nu a existat! Zi de zi, guvernele şi clasa politică s-au ocupat numai de 
protejarea aşa-zişilor investitori strategici, prin scutirea de impozit pentru 
profitul reinvestit, şi nu de promovarea facilităţilor destinate salariilor 
reinvestite. Investitorii nu ar fi trebuit să primească niciun sprijin în România, 
pentru a-i plăti pe angajaţii români cu salariul minim sau pentru a-i angaja la 
negru, din raţiuni de competitivitate. „Veniţi în România, că vă garantăm 
sclavia pe bani puţini şi vă menţineţi competitivitatea!”. Acesta a fost, în 
esenţă, programul de guvernare al ultimilor 25 de ani. De altfel, se poate spune 
că fiecare program de guvernare anunţat a fost un program de neguvernare.  
Care sunt predicţiile dv. pentru următorii 25 de ani din viaţa economică a 
României? 
Dacă şi în următoarele două decenii şi jumătate guvernul nu va putea să 
cumpere, din banii proprii, de 1 milion de lei piramidon, vaccinuri sau aspirină 
din producţia internă, fără avizul FMI sau al Comisiei Europene, România poate 
să dispară din peisajul statelor din Europa, rămânând un simplu indicator 
geografic. 
Preluare din Formula AS 
 
